CELEX: 52012PC0721
Language: ro
Date: 2012-12-03
Title: Propunere de DIRECTIVĂ A PARLAMENTULUI EUROPEAN ŞI A CONSILIULUI privind accesibilitatea site-urilor web ale organismelor din sectorul public

|
			
		
		
		52012PC0721
		
			Propunere de DIRECTIVĂ A PARLAMENTULUI EUROPEAN ŞI A CONSILIULUI privind accesibilitatea site-urilor web ale organismelor din sectorul public /* COM/2012/0721 final - 2012/0340 (COD) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
Prezenta
expunere de motive prezintă în detaliu propunerea pentru o nouă
directivă privind apropierea actelor cu putere de lege și a actelor
administrative ale statelor membre referitoare la accesibilitatea site-urilor
web ale organismelor din sectorul public. 
Directiva
sprijină statele membre în vederea îndeplinirii angajamentelor
naționale privind accesibilitatea site-urilor web, precum și a
angajamentului lor din cadrul Convenției Națiunilor Unite privind drepturile
persoanelor cu handicap în ceea ce privește site-urile web ale
organismelor din sectorul public.
Accesibilitatea
site-urilor web face trimitere la principiile și tehnicile care trebuie
avute în vedere în momentul construirii de site-uri web, cu scopul de a face
accesibil conținutul acestora tuturor utilizatorilor, în special
persoanelor cu handicap[1].

1.1.        Obiective și contextul
propunerii 
În 2009,
piața dezvoltatorilor web număra aproximativ 175 000 de
întreprinderi în cele 27 de state membre ale UE. Aceasta oferea locuri de
muncă pentru aproximativ 1 milion de persoane și avea o cifră de
afaceri de 144 de miliarde EUR[2].

Conform
estimărilor, piața europeană destinată produselor și
serviciilor legate de accesibilitatea site-urilor web valorează 2 miliarde
EUR. Având în vedere că mai puțin de 10% din site-urile web sunt
accesibile, această piață poate cunoaște o creștere
semnificativă. Numărul cetățenilor cu limitări
funcționale sau handicap (15% din populația de vârstă
activă din UE sau 80 de milioane de persoane) poate crește
considerabil odată cu îmbătrânirea populației Uniunii. 
Accesibilitatea site-urilor web este foarte
importantă pentru organismele din sectorul public, urmărindu-se o mai
mare extindere a ariei lor de acoperire și o îndeplinire a
responsabilităților lor publice. Numărul site-urilor web care
oferă servicii de guvernare electronică (aproximativ 380 500 în
UE) și al site-urilor web aparținând sectorului public (peste
761 000 în UE) crește cu rapiditate. Majoritatea statelor membre au
adoptat deja legislații sau alte măsuri privind accesibilitatea
site-urilor. Cu toate acestea, există diferențe semnificative între
aceste legi și măsuri. 
Abordările naționale nearmonizate în
materie de accesibilitate a site-urilor web creează bariere pe piața
internă. Furnizorii transfrontalieri se confruntă cu costuri de
producție suplimentare. Concurența, competitivitatea și
creșterea economică sunt afectate de lipsa de cunoștințe
și de incapacitatea întreprinderilor, în special a IMM-urilor, de a îndeplini
toate specificațiile și procedurile necesare. 
Autoritățile
naționale și actorii comerciali se confruntă cu incertitudini
referitoare la selecția specificațiilor privind „accesibilitatea
site-urilor web” pentru posibilele servicii transfrontaliere, precum și la
cel mai apropiat cadru politic privind accesibilitatea site-urilor web.
Se propune
armonizarea la nivelul UE a măsurilor naționale vizând sectorul
public, ca o condiție necesară pentru stoparea fragmentării
și a lipsei de încredere în piața accesibilității
site-urilor web.
Prezenta directivă face referire la
site-urile web ale organismelor din sectorul public, întrucât acestea
furnizează informații și servicii esențiale pentru
cetățeni, iar cheltuielile publice în sine pot deja duce la crearea
unei piețe sigure și semnificative pentru dezvoltatorii web.
Costurile de conformare pentru
administrații au fost evaluate. Analiza a concluzionat că beneficiile
depășesc costurile. 
Întrucât dezvoltatorii web sunt
încurajați să obțină economii de scară, măsura va
contribui la crearea unei cascade de „efecte colaterale”, începând cu toate
celelalte site-uri aparținând sectorului public. 
Armonizarea va
conduce la îmbunătățirea condițiilor de piață, la
creșterea locurilor de muncă și a accesibilității
site-urilor web, precum și la prețuri mai mici privind
accesibilitatea site-urilor web: măsura va avantaja, în egală
măsură, guvernele, întreprinderile și cetățenii.
1.2.        Context tehnic
Părțile
interesate din întreaga lume utilizează în prezent, la scară
largă, tehnici bazate pe Criteriile și cerințele de succes
privind conformitatea de nivel AA din versiunea 2.0 a Orientărilor privind
accesibilitatea conținutului web (WCAG 2.0), emise de Consorțiul
World Wide Web (W3C)[3].
Un standard
european care include accesibilitatea site-urilor web în conformitate cu WCAG
2.0 (inclusiv utilizarea sa la nivelul AA și metodele de evaluare a
conformității conexe) este în curs de dezvoltare în cadrul Mandatului
M/376 al Comisiei pe lângă organismele europene de standardizare (CEN,
CENELEC și ETSI). Un standard armonizat care să ofere prezumția
de conformitate cu cerințele privind accesibilitatea site-urilor web,
prevăzute în prezenta directivă, ar trebui să se bazeze pe
rezultatele acestei activități.
Standardul internațional ISO/IEC
40500:2012[4]
privind accesibilitatea site-urilor web a fost adoptat de Organizația
internațională de standardizare și de Comisia
Electrotehnică Internațională (IEC). Standardul ISO/IEC
40500:2012 este identic orientărilor WCAG 2.0.
1.3.        Context politic
Numeroase inițiative politice luate la
nivel european se referă la accesibilitatea site-urilor web: Strategia
europeană 2010-2020 pentru persoanele cu handicap (accesibilitatea TIC);
Planul european de acțiune privind guvernarea electronică 2011-2015
(servicii de guvernare electronică accesibile și îndreptate spre
incluziune); „Agenda digitală pentru Europa” (Comisia propune garantarea
unei accesibilități totale a site-urilor web aparținând
sectorului public până în 2015) și programele de finanțare ale
UE (PC7, PCI) sprijină cercetarea și dezvoltarea (C&D) pe tema
soluțiilor tehnologice pentru accesibilitatea site-urilor web. De
asemenea, accesibilitatea site-urilor web va fi stimulată de revizuirea
Directivelor privind achizițiile publice.
1.4.        Coerența cu alte
politici și obiective ale Uniunii
Articolul 9 din Convenția Națiunilor
Unite privind drepturile persoanelor cu handicap (UNCRPD)[5] obligă statele membre
și UE să adopte măsurile corespunzătoare privind garantarea
accesului persoanelor cu handicap, în condiții de egalitate cu
ceilalți, la tehnologiile informării și comunicării,
inclusiv la internet. Prezenta directivă ar asigura utilizarea eficace a
standardului armonizat pentru accesibilitatea site-urilor web, care ar trebui
să se bazeze pe rezultatele Mandatului M/376 al Comisiei[6]. 
Aria de
acoperire a propunerii de mai jos se limitează la serviciile online bazate
pe site-uri web furnizate de organismele din sectorul public.
Propunerea este
compatibilă cu Actul european privind accesibilitatea[7] (AEA), aflat în curs de
redactare, care abordează accesibilitatea bunurilor și serviciilor,
inclusiv TIC. Prin concentrarea asupra sectorului privat și în
funcție de rezultatele evaluării impactului, aflată în curs de
realizare, AEA va facilita respectarea angajamentului privind accesibilitatea
totală a site-urilor web, asumat de Agenda digitală pentru Europa,
garantând totodată accesibilitatea site-urilor web aparținând
sectorului public de către furnizorii de servicii de bază pentru
cetățeni. Astfel de site-uri web oferă informații și
posibilități de interacțiune, de exemplu, în vederea
obținerii de contracte, efectuării de programări și
plăți, emiterii de facturi, precum și al obținerii de asistență.
2.           REZULTATELE CONSULTĂRILOR CU
PĂRȚILE INTERESATE ȘI ALE EVALUĂRII IMPACTULUI
2.1.        Consultări cu
părțile interesate
S-au efectuat numeroase consultări
publice și studii în vederea identificării problemelor și
necesităților statelor membre, ale industriei și ale
societății civile:
–                        
Studiul de referință 2010-2011 numit
„Monitorizarea e-accesibilității”[8].

–                        
Studiul privind „Evaluarea economică a
îmbunătățirii serviciilor și produselor legate de
e-accesibilitate”[9].
Ateliere de lucru privind accesibilitatea site-urilor web (2008)[10]. 
–                        
Consultarea publică prin intermediul platformei
web interactive a Comisiei „Vocea ta în Europa” (2008)[11]. 
–                        
Studiul privind „Accesibilitatea site-urilor web în
țările europene”[12].

–                        
Studiul de referință intitulat „Evaluarea
progreselor înregistrate în domeniul e accesibilității în Europa”
(2006 – 2008)[13].

–                        
Grupurile de experți ale statelor membre
privind „e-incluziunea” și „Comunicațiile incluzive”[14].
–                        
Consultările directe și reuniuni cu
reprezentanții principalelor organizații ale societății
civile precum Forumul european al persoanelor cu handicap și Uniunea
europeană a nevăzătorilor, AGE și ANEC, precum și
industriile de dezvoltare de software și o asociație de profil
europeană[15].
2.2.        Evaluarea impactului
A fost stabilit un grup de coordonare pentru
evaluarea impactului, sub conducerea Direcției Generale Societatea
Informațională și Media, cu o reprezentare cuprinzătoare a
serviciilor și departamentelor Comisiei. Printre acestea se
numără Serviciul Juridic, Secretariatul General, precum și DG
Comunicare; Afaceri Economice și Financiare; Ocuparea Forței de
Muncă, Afaceri Sociale și Incluziune; Întreprinderi și
Industrie; Eurostat; Sănătate și Consumatori; Informatică;
Piață Internă și Servicii; și Justiție. Grupul de
coordonare a avut sarcina de a analiza și discuta diferitele aspecte
și perspective relevante pentru prezenta propunere.
Versiunea finală a evaluării
impactului include răspunsurile la recomandările Comitetului de
evaluare a impactului. 
3.           ASPECTE JURIDICE ALE
PROPUNERII
3.1.        Temeiul juridic
Articolul 114 alineatul (1) din Tratatul
privind funcționarea Uniunii Europene (TFUE).
3.2.        Principiul
subsidiarității
Principiul subsidiarității se
aplică prezentei propuneri în măsura în care aspectele abordate de
aceasta nu intră sub incidența competențelor exclusive ale UE.
Obiectivele propunerii nu pot fi realizate în
mod satisfăcător de către statele membre din motivul (motivele)
expus(e) în continuare:
Propunerea implică aspecte
transnaționale care nu pot fi soluționate prin intermediul
acțiunilor individuale ale statelor membre. Astfel cum confirmă studiile
și consultările, acțiunile la nivel național nu sunt
suficiente pentru apropierea măsurilor naționale și punerea în
aplicare coordonată a unei abordări armonizate.
Diferențele existente între
abordările naționale impun sarcini și piedici întreprinderilor
care doresc o comunicare transfrontalieră. Această situație
limitează domeniul de aplicare al unei piețe publice mature privind
accesibilitatea online a produselor și serviciilor și poate
constrânge libertatea de circulație a cetățenilor care utilizează
tehnologii de asistare.
O utilizare mai eficientă a resurselor
poate fi obținută prin utilizarea cerințelor armonizate și
prin participarea la programul de cooperare privind împărtășirea
bunelor practici, a experienței profesionale și a răspunsurilor
la progresele tehnologice.
3.3.        Principiul
proporționalității
Principiul proporționalității
este garantat prin limitarea propunerii la o listă minimă de (tipuri
de) site-uri web, oferind statelor membre opțiunea de extindere a listei. 
De asemenea, statele membre sunt libere
să stabilească parametrii semnificativi de punere în aplicare, cum ar
fi alegerea autorității responsabile de verificarea
conformității.
3.4.        Propunere
Articolul 1 – Obiectul și domeniul de
aplicare
Directiva urmărește apropierea actelor
cu putere de lege și a actelor administrative ale statelor membre
referitoare la accesibilitatea site-urilor web ale organismelor din sectorul
public prin definirea cerințelor armonizate. 
Propunerea stabilește normele tehnice
prin intermediul cărora statele membre trebuie să facă accesibil
conținutul anumitor tipuri de site-uri web ale organismelor din sectorul
public (denumite în continuare „site-urile web în cauză”). Tipurile de
site-uri web enumerate cuprind informații și servicii furnizate de
organismele din sectorul public, care sunt esențiale pentru participarea
cetățenilor UE în cadrul economiei și al societății,
precum și pentru exercitarea drepturilor lor. Lista este furnizată în
anexă și face parte din exercițiul de referință din
2001 privind guvernarea electronică[16].
Statele membre pot decide să extindă
lista tipurilor de site-uri web.
Articolul 2 – Definiții
Directiva clarifică termenii referitori
la site-urile web, standarde și entități publice. Terminologia
referitoare la conținutul web și la interfața utilizator este
similară celei aparținând W3C în contextul Inițiativei privind
accesibilitatea site-urilor web și conformă cu proiectul de standard
din Mandatul 376. 
Articolul 3 – Cerințe privind
accesibilitatea site-urilor web 
Cerințele privind accesibilitatea
site-urilor web sunt definite pe două axe: 
–              
orientarea către utilizatori. 
–              
orientarea către piață și
interoperabilitate. 
Având în vedere că cerințele se pot
modifica din cauza unor progrese tehnologice și sociale mult mai
perturbatoare, Comisia este împuternicită să adopte acte delegate în
vederea prezentării mai în detaliu, după caz, a cerințelor
armonizate necesare pentru a garanta accesibilitatea site-urilor web în
cauză.
În vederea îndeplinirii imediate a
angajamentelor politice actuale, dispozițiile de mai sus urmează
să intre în vigoare începând cu 31 decembrie 2015.
Articolul 4 – Standarde armonizate și
prezumția de conformitate
Prezenta directivă este în conformitate
cu Regulamentul (UE) nr. 1025/2012 al Parlamentului European și al
Consiliului privind standardizarea europeană, de modificare a
Directivelor 89/686/CEE și 93/15/CEE ale Consiliului și a
Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE,
2007/23/CE, 2009/23/CE și 2009/105/CE ale Parlamentului European și
ale Consiliului și de abrogare a Deciziei 87/95/CEE și a Deciziei nr.
1673/2006/CE care stabilește temeiul juridic pentru Comisie de a solicita
organizațiilor de standardizare europene să elaboreze standarde
armonizate menite să ajute părțile interesate în ceea ce
privește furnizarea prezumției de conformitate. Trimiterea la
standardele respective va fi publicată în Jurnalul Oficial al Uniunii
Europene, indicându-se, după caz, opțiunile care trebuie avute în
vedere în momentul aplicării acestora. 
Directiva indică într-un considerent
faptul că Criteriile și cerințele de succes privind
conformitatea de nivel AA din versiunea 2.0 a Orientărilor privind
accesibilitatea conținutului web (WCAG 2.0) emise de Consorțiul World
Wide Web (W3C) vor fi luate în considerare în standardul european care va
rezulta în urma Mandatului 376 și, ulterior, în standardul armonizat care
ar trebui să se bazeze pe rezultatele acestei activități. Aceste
specificații tehnologice neutre stau la baza cerințelor privind
accesibilitatea site-urilor web.
Articolul 5 – Standarde europene și
internaționale și prezumția de conformitate
În absența unor standarde armonizate,
directiva oferă o soluție pentru prezumția de conformitate cu
cerințele privind accesibilitatea site-urilor web în cauză care
îndeplinesc standardele europene sau părți ale acestora, stabilite de
Comisie prin acte delegate. Mandatul 376 elaborează în prezent un
standard european care include accesibilitatea site‑urilor web.
În absența unui astfel de standard
european, directiva oferă o soluție și pentru prezumția de
conformitate cu cerințele privind accesibilitatea site-urilor web în
cauză care respectă părțile din standardul ISO/IEC
40500:2012 ce vizează Criteriile și cerințele de succes privind
conformitatea de nivel AA. 
Articolul 6 – Măsuri suplimentare
Sunt necesare măsuri suplimentare care
să contribuie la creșterea gradului de sensibilizare, la stabilirea
unor acorduri de cooperare, precum și la creșterea pieței.
Statele membre sunt invitate să
faciliteze extinderea accesibilității site-urilor web și la alte
site-uri web din sectorul public decât cele în cauză, întrucât acest lucru
va accelera creșterea pieței și realizarea obiectivului de
accesibilitate a site-urilor web pentru cetățenii UE.
Articolul 7 – Raportare 
Accesibilitatea unui site web trebuie să
fie monitorizată permanent având în vedere actualizările periodice
ale conținutului acestuia. Statele membre sunt rugate să monitorizeze
site-urile web ale organismelor din sectorul public în cauză prin intermediul
metodologiei stabilite de Comisie în conformitate cu procedura
prevăzută de directivă. Metodologia
respectivă va utiliza proceduri și abordări privind evaluarea
tehnică din cadrul standardului armonizat, în cazul în care acesta este
disponibil și adecvat, urmând a fi publicată în Jurnalul Oficial
al Uniunii Europene.
Statele membre vor fi libere să
stabilească un mecanism corespunzător pentru aceste verificări
în momentul desemnării autorităților responsabile. 
Statele membre trebuie să raporteze anual
rezultatele monitorizării. Rapoartele trebuie să includă, de
asemenea, extinderea potențială a listei tipurilor de site-uri web în
cauză, precum și orice măsuri suplimentare care au fost adoptate
în conformitate cu articolul 6.
Metodele de raportare din partea statelor
membre către Comisie sunt stabilite în conformitate cu procedura
indicată în directivă.
Articolul 8 – Exercitarea delegării
Directiva conține dispoziții privind
punerea în aplicare a actelor delegate în conformitate cu articolul 290 din
TFUE, care permite legiuitorului să delege Comisiei competența de a
adopta acte fără caracter legislativ și cu domeniu de aplicare
general, care completează sau modifică anumite elemente
neesențiale ale actului legislativ. Această procedură se
utilizează cu scopul de a se specifica mai detaliat cerințele privind
accesibilitatea site-urilor web prevăzute de directivă, astfel cum se
indică la articolul 3, și de a se stabili standardul european sau
părțile acestuia ce oferă prezumția de conformitate cu
cerințele privind accesibilitatea site-urilor web în cauză care le
îndeplinesc. 
Articolul 9 – Comitetul
Comisia va fi asistată de un comitet,
astfel cum se precizează în Regulamentul (UE) nr. 182/2011. Se fac
trimiteri la procedurile, consultative sau de examinare, aplicabile în temeiul
articolelor directivei.
Articolul 10 – Transpunere
Directiva stabilește data intrării
în vigoare a actelor cu putere de lege și a actelor administrative
necesare pentru a respecta dispozițiile directivei până cel târziu la
30 iunie 2014.
Articolul 11 – Reexaminare
Se efectuează o reexaminare a punerii în
aplicare a directivei în termen de trei luni de la intrarea în vigoare a
acesteia.
4.           IMPLICAȚII BUGETARE
Propunerea nu are nicio implicație asupra
bugetului Uniunii.
2012/0340 (COD)
Propunere de
DIRECTIVĂ A PARLAMENTULUI EUROPEAN
ŞI A CONSILIULUI
privind accesibilitatea site-urilor web ale
organismelor din sectorul public
(Text cu relevanță pentru SEE)
PARLAMENTUL EUROPEAN ȘI
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 114 alineatul (1),
având în vedere propunerea Comisiei Europene,
după transmiterea proiectului de act
legislativ către parlamentele naționale,
având în vedere avizul Comitetului Economic
și Social European[17],

având în vedere avizul Comitetului Regiunilor[18], 
hotărând în conformitate cu procedura
legislativă ordinară,
întrucât:
(1)       Orientarea spre o societate
digitală oferă utilizatorilor noi posibilități de accesare
a informațiilor și serviciilor. Furnizorii de informații și
servicii, cum ar fi organismele din sectorul public, se bazează în mare
măsură pe internet pentru producerea, colectarea și furnizarea
unei game variate de informații și servicii de bază pentru
cetățeni.
(2)       Accesibilitatea site-urilor
web face trimitere la principiile și tehnicile care trebuie avute în
vedere în momentul construirii de site-uri web cu scopul de a face
conținutul acestora accesibil tuturor utilizatorilor, în special
persoanelor cu limitări funcționale, printre care se numără
și persoanele cu handicap. Conținutul site-urilor web include
informații textuale și non-textuale, precum și servicii de
descărcare de formulare și de interacțiune
bidirecțională, de exemplu, prelucrarea de formulare digitale,
autentificarea și tranzacțiile online, cum ar fi soluționarea de
reclamații sau efectuarea de plăți.
(3)       Planul de acțiune
privind guvernarea electronică 2011-2015 al Comisiei[19] prevede luarea de măsuri
de dezvoltare a serviciilor de guvernare electronică care să
garanteze incluziunea și accesibilitatea.
(4)       În comunicarea sa
intitulată „O Agendă digitală pentru Europa”[20], Comisia a anunțat
că site-urile web aparținând sectorului public trebuie să fie
complet accesibile până în 2015.
(5)       Programul-cadru pentru
cercetare, dezvoltare tehnologică și activități
demonstrative[21]
și Programul pentru competitivitate și inovare[22] sprijină cercetarea
și găsirea unor soluții tehnologice la problemele privind
accesibilitatea site-urilor web.
(6)       Prin ratificarea
Convenției Națiunilor Unite privind drepturile persoanelor cu
handicap („Convenția ONU”), majoritatea statelor membre și Uniunea
s-au angajat „să garanteze accesul persoanelor cu handicap, în
condiții de egalitate cu celelalte persoane, la tehnologiile
informării și comunicării” și „să ia măsurile
adecvate […] pentru a promova accesul persoanelor cu handicap la noile
tehnologii și sisteme ale informării și comunicării,
inclusiv la internet.”
(7)       Strategia europeană
2010-2020 pentru persoanele cu handicap[23]
are la bază Convenția ONU și prevede luarea de măsuri în
diferite domenii prioritare, inclusiv accesibilitatea site-urilor web, cu
scopul de „a asigura accesibilitatea persoanelor cu handicap la bunuri și
servicii, inclusiv servicii publice și la dispozitive de asistare”.
(8)       Regulamentul (CE) nr.
1081/2006 al Consiliului de stabilire a anumitor dispoziții generale
privind Fondul European de Dezvoltare Regională, Fondul Social European
și Fondul de Coeziune[24]
conține dispoziții privind accesibilitatea TIC. Acesta nu
abordează însă și aspecte specifice privind accesibilitatea
site-urilor web.
(9)       Piața
accesibilității site-urilor web, care cunoaște o creștere
rapidă, cuprinde o serie de operatori economici cum ar fi dezvoltatorii de
site-uri web sau instrumente software necesare pentru crearea, gestionarea
și testarea paginilor web, dezvoltatorii de agenți utilizator, cum ar
fi browsere web și tehnologii conexe de asistare, cei care pun în aplicare
serviciile de certificare și formatorii. 
(10)     Anumite state membre au
adoptat o serie de măsuri bazate pe orientările utilizate la nivel
internațional în ceea ce privește proiectarea de site-uri web
accesibile, însă indicațiile oferite fac trimitere, de cele mai multe
ori, la versiuni sau niveluri diferite de respectare a orientărilor
respective; de asemenea, se poate întâmpla să fi fost introduse
variații tehnice la nivel național.
(11)     Furnizorii în domeniul
accesibilității site-urilor web includ numeroase întreprinderi mici
și mijlocii (IMM-uri). Furnizorii și IMM-urile, în special, sunt
descurajate să caute oportunități de afaceri în afara
piețelor domestice. Din cauza diferențelor dintre specificațiile
și reglementările privind accesibilitatea site-urilor web,
competitivitatea și creșterea acestora este împiedicată de
costurile suplimentare pe care ar trebui să le suporte pentru dezvoltarea
și comercializarea produselor și serviciilor legate de
accesibilitatea transfrontalieră a site-urilor web.
(12)     Cumpărătorii de
site-uri web și de produse și servicii conexe se confruntă cu
prețuri ridicate în ceea ce privește furnizarea de servicii sau cu
dependența de un singur furnizor, din cauza concurenței limitate. De
multe ori, furnizorii favorizează variații ale „standardelor”
brevetate, limitând astfel domeniul de aplicare al interoperabilității
agenților utilizator, precum și accesul universal la conținuturi
web pe întreg teritoriul Uniunii. Fragmentarea reglementărilor
naționale reduce beneficiile care ar putea rezulta în urma
împărtășirii experiențelor cu omologii de la nivel
național și internațional ca răspuns la progresele
societale și tehnologice.
(13)     Pentru a pune capăt
acestei fragmentări, este necesară apropierea măsurilor
naționale la nivelul Uniunii, pe baza unui acord privind cerințele de
accesibilitate a site-urilor web aparținând organismelor din sectorul
public. Aceasta ar reduce incertitudinea pentru dezvoltatorii web și ar
promova interoperabilitatea. Utilizarea cerințelor de accesibilitate care
sunt neutre din punct de vedere tehnologic va conduce la eliminarea piedicilor
în calea inovării, aceasta putând fi chiar stimulată.
(14)     De asemenea, o abordare
armonizată ar trebui să permită organismelor din sectorul public
și întreprinderilor din cadrul Uniunii să obțină beneficii
economice și sociale de pe urma unei furnizări la scară largă
a serviciilor online către cetățeni și clienți.
Aceasta ar crește potențialul pieței interne pentru produsele
și serviciile accesibile online. Creșterea implicită a
pieței ar permite întreprinderilor să contribuie la creșterea
economică și la crearea de locuri de muncă în cadrul Uniunii.
Consolidarea pieței interne ar crește atractivitatea
investițiilor în Uniune, iar guvernele ar beneficia de pe urma unei
accesibilități mai puțin costisitoare a site-urilor web. 
(15)     Cetățenii ar trebui
să beneficieze de un acces mai extins la serviciile online aparținând
sectorului public, primind servicii și informații care să
faciliteze exercitarea drepturilor lor pe teritoriul Uniunii, în special
dreptul la liberă circulație și ședere pe teritoriul
Uniunii, precum și dreptul de stabilire și de furnizare de servicii.
(16)     Cerințele privind
accesibilitatea site-urilor web definite în prezenta directivă sunt neutre
din punct de vedere tehnologic. Ele indică doar
funcționalitățile de bază care trebuie îndeplinite, astfel
încât utilizatorul să perceapă, să opereze sau să
înțeleagă site-ul și conținutul acestuia. Ele nu
precizează modul în care trebuie realizat acest lucru și nici
tehnologiile care ar trebui alese pentru un site, o informație sau o
aplicație online specifică. Prin urmare, ele nu împiedică
inovarea.
(17)     Interoperabilitatea
legată de accesibilitatea site-urilor web ar trebui să se bazeze pe
specificații adoptate și utilizate în comun care să maximizeze
compatibilitatea conținutului web cu actualii și viitorii agenți
utilizator și tehnologii de asistare. Mai exact, conținutul web ar
oferi agenților utilizator un cod intern comun de limbaj natural,
structuri, relații și secvențe, precum și date integrate
ale interfeței cu utilizatorul. Prin urmare, interoperabilitatea
avantajează utilizatorii, permițându-le să recurgă oriunde
la agenții utilizator pentru a accesa site-urile web. Aceștia pot
beneficia, de asemenea, de mai multe oportunități de selecție
și de prețuri mai mici pe teritoriul Uniunii. Interoperabilitatea ar
avantaja, în egală măsură, furnizorii și
cumpărătorii de produse și servicii legate de accesibilitatea
site-urilor web.
(18)     Astfel cum se subliniază în
Agenda digitală pentru Europa, autoritățile publice vor trebui
la rândul lor să promoveze piețele de conținut online. Guvernele
pot stimula piețele de conținut prin punerea la dispoziție a
informațiilor din sectorul public în baza unor criterii de transparență,
eficacitate și nediscriminare. Aceasta reprezintă o importantă
sursă de creștere potențială pentru serviciile online
inovatoare. 
(19)     Directiva trebuie să
vizeze garantarea accesibilității anumitor tipuri de site-uri web ale
organismelor din sectorul public, care sunt esențiale pentru
cetățeni, în conformitate cu o serie de cerințe comune. Astfel
de site-uri web au fost identificate în exercițiul de referință
din 2001 privind guvernarea electronică[25]
și au stat la baza listei din anexă.
(20)     Prezenta directivă
stabilește cerințele privind accesibilitatea site-urilor web pentru
anumite tipuri de organisme din sectorul public. Pentru a facilita
conformitatea cu aceste cerințe a site-urilor web în cauză, este
necesar să se ofere prezumția de conformitate pentru site-urile web
respective care respectă standardele armonizate elaborate și
publicate în conformitate cu Regulamentul (UE) nr. 1025/2012 al Parlamentului
European și al Consiliului privind standardizarea europeană, de
modificare a Directivelor 89/686/CEE și 93/15/CEE ale Consiliului și
a Directivelor 94/9/CE, 94/25/CE, 95/16/CE, 97/23/CE, 98/34/CE,
2004/22/CE, 2007/23/CE, 2009/23/CE și 2009/105/CE ale Parlamentului
European și ale Consiliului și de abrogare a Deciziei 87/95/CEE
și a Deciziei nr. 1673/2006/CE, cu scopul de a formula specificații
tehnice detaliate pentru cerințele respective. În temeiul acestui
regulament, statele membre și Parlamentul European vor putea formula
obiecții la standardele armonizate despre care consideră că nu
satisfac în întregime cerințele privind accesibilitatea site-urilor web
prevăzute în prezenta directivă.
(21)     Comisia a emis deja Mandatul
M/376[26]
pentru organizațiile europene de standardizare, în vederea
dezvoltării unui standard european care să specifice cerințele
funcționale privind accesibilitatea produselor și serviciilor TIC,
inclusiv a conținutului web, și care pot fi utilizate în cadrul
achizițiilor publice, precum și în alte scopuri, cum ar fi
achizițiile din sectorul privat. În acest sens, organizațiilor europene
de standardizare li se solicită să stabilească o cooperare
strânsă cu forumurile și consorțiile de standardizare relevante
din sectorul industriei, inclusiv Consorțiul World Wide Web (W3C/WAI). Un
standard armonizat care să ofere prezumția de conformitate cu
cerințele privind accesibilitatea site-urilor web prevăzute în
prezenta directivă ar trebui să se bazeze pe rezultatele acestei
activități.
(22)     Până la publicarea
trimiterilor la un astfel de standard armonizat sau la părți ale
acestuia, prezumția de conformitate cu cerințele privind
accesibilitatea site-urilor web ar trebui oferită site-urilor web în
cauză care respectă standardele europene sau părți ale
acestora, stabilite de Comisie prin acte delegate. Un astfel de standard ar
putea fi standardul european care ar urma să fie adoptat pe baza
mandatului M/376. 
(23)     În absența unui astfel de
standard european, prezumția de conformitate cu cerințele privind
accesibilitatea site-urilor web ar trebui oferită site-urilor web în
cauză care respectă părțile din standardul ISO/IEC
40500:2012 ce vizează Criteriile și cerințele de succes privind
conformitatea de nivel AA. Standardul internațional ISO/IEC 40500:2012
este identic cu Orientările inițiale privind accesibilitatea
conținutului web, versiunea 2.0. Criteriile și cerințele de
succes privind conformitatea de nivel AA pentru paginile web din versiunea 2.0
a Orientărilor privind accesibilitatea conținutului web (WCAG 2.0)
emise de W3C sunt larg recunoscute de părțile interesate atât la
nivel internațional, cât și la nivel european, în ceea ce
privește furnizarea bazei pentru specificații adecvate privind
accesibilitatea site-urilor web. Acest aspect a fost subliniat în Concluziile
Consiliului privind accesibilitatea societății informaționale[27]. 
(24)     Conformitatea cu
cerințele privind accesibilitatea site-urilor web ar trebui să fie
monitorizată continuu, începând cu activitatea inițială de
construire a site-urilor web ale organismelor din sectorul public până la
totalitatea actualizărilor ulterioare ale conținutului acestora. O
metodologie armonizată de monitorizare ar urma să acopere, uniform,
modul de verificare la nivelul tuturor statelor membre, a gradului de
respectare a cerințelor de accesibilitate de către site-ul web în
cauză, colectarea eșantioanelor reprezentative și periodicitatea
monitorizării. Statele membre furnizează rapoarte anuale privind
rezultatele monitorizării și, în general, o listă cu
măsurile adoptate în vederea punerii în aplicare a prezentei directive.
(25)     Într-un cadru armonizat,
industria dezvoltatorilor web ar trebui să întâmpine mai puține
piedici în ceea ce privește funcționarea pe piața internă,
în timp ce costurile suportate de guverne și alte părți
interesate în ceea ce privește achiziționarea de produse și
servicii accesibile online ar trebui să fie reduse.
(26)     Pentru a se asigura
accesibilitatea site-urilor web în cauză în conformitate cu cerințele
privind accesibilitatea online prevăzute de prezenta directivă,
competența de a adopta acte în conformitate cu articolul 290 din Tratatul
privind funcționarea Uniunii Europene ar trebui delegată Comisiei
pentru specificarea mai detaliată, dacă este cazul, a cerințelor
respective și pentru stabilirea standardului european sau a
părților din acesta care oferă prezumția de conformitate cu
cerințele privind accesibilitatea site‑urilor web în cauză ce
respectă standardul sau părțile acestuia. Este deosebit de
importantă realizarea de către Comisie a unor consultări
adecvate în etapa pregătitoare, inclusiv la nivel de experți. Atunci
când pregătește și elaborează acte delegate, Comisia
trebuie să asigure transmiterea simultană, promptă și
adecvată a documentelor relevante către Parlamentul European și
Consiliu.
(27)     Pentru a asigura condiții
uniforme de punere în aplicare a dispozițiilor relevante ale prezentei
directive, competențele de executare trebuie conferite Comisiei. Procedura
de examinare trebuie utilizată pentru definirea metodologiei pe care
statele membre ar trebui să o utilizeze în vederea monitorizării
conformității site-urilor web în cauză cu cerințele
respective. Ar trebui să se recurgă la procedura de consultare pentru
stabilirea modalităților prin care statele membre trebuie să
raporteze Comisiei rezultatele monitorizării. Competențele respective
trebuie exercitate în conformitate cu Regulamentul (UE) nr. 182/2011 al
Parlamentului European și al Consiliului din 16 februarie 2011 de
stabilire a normelor și principiilor generale privind mecanismele de
control de către statele membre al exercitării competențelor de
executare de către Comisie.
(28)     Având în vedere că
obiectivul prezentei directive, și anume crearea unei piețe
armonizate pentru accesibilitatea site-urilor web ale organismelor din sectorul
public, nu poate fi atins în mod satisfăcător de către statele
membre, întrucât necesită armonizarea diferitelor norme prevăzute în
sistemele lor juridice respective și că acesta poate fi îndeplinit,
prin urmare, cu o mai mare eficiență la nivelul Uniunii, Uniunea
poate adopta măsuri în conformitate cu principiul subsidiarității
prevăzut la articolul 5 din Tratatul privind Uniunea Europeană. În
conformitate cu principiul proporționalității, prevăzut la
același articol, prezenta directivă nu depășește ceea
ce este necesar pentru realizarea acestui obiectiv,
ADOPTĂ PREZENTA DIRECTIVĂ:
Articolul 1
Obiectul și domeniul de aplicare
1.     
Prezenta directivă are drept obiectiv
apropierea actelor cu putere de lege și a actelor administrative ale
statelor membre referitoare la accesibilitatea conținutului site-urilor
web ale organismelor din sectorul public pentru toți utilizatorii, în
special pentru persoanele cu limitări funcționale, inclusiv
persoanele cu handicap. 
2.     
Aceasta prevede normele conform cărora statele
membre trebuie să facă accesibil conținutul site-urilor web
aparținând organismelor din sectorul public, ale căror tipuri sunt
specificate în anexă.
3.     
Statele membre pot extinde aplicarea prezentei
directive la alte tipuri de site-uri web aparținând sectorului public
decât cele menționate la alineatul (2).
Articolul 2
Definiții
În sensul prezentei directive, se aplică următoarele
definiții:
(1)                   
„site-urile web în cauză” înseamnă
site-urile web menționate la articolul 1 alineatul (2) din prezenta
directivă;
(2)                   
„conținutul site-urilor web” înseamnă
informațiile care trebuie comunicate utilizatorului prin intermediul unui
agent utilizator, inclusiv codul sau marcajul care definește structura,
prezentarea și interacțiunile conținutului; 
(3)                   
„agent utilizator” înseamnă orice software
care recuperează și prezintă conținuturi web pentru
utilizatori, inclusiv browsere web, playere media, module de extensie și
alte programe care pot contribui la recuperarea, prezentarea și
interacțiunea cu conținutul web;
(4)                   
„standard” înseamnă o specificație
tehnică adoptată de un organism de standardizare recunoscut pentru o
aplicare repetată sau continuă, a cărui respectare nu este
obligatorie, astfel cum se definește la articolul 2 alineatul (1) din
Regulamentul (UE) nr. 1025/2012;
(5)                   
„standard internațional” înseamnă un
standard adoptat de un organism internațional de standardizare, astfel cum
se definește la articolul 2 alineatul (1) litera (a) din Regulamentul (UE)
nr. 1025/2012;
(6)                   
„standard european” înseamnă un standard
adoptat de un organism european de standardizare, astfel cum se definește
la articolul 2 alineatul (1) litera (b) din Regulamentul (UE) nr. 1025/2012;
(7)                   
„standard armonizat” înseamnă un standard
european adoptat pe baza unei solicitări din partea Comisiei pentru
aplicarea legislației de armonizare a Uniunii, astfel cum se
definește la articolul 2 alineatul (1) litera (c) din Regulamentul (UE)
nr. 1025/2012;
(8)                   
„organism din sectorul public” înseamnă
statul, autoritățile regionale sau locale, organismele de drept
public, astfel cum sunt definite la articolul 1 alineatul (9) din Directiva
2004/18/CE, și asociațiile formate din una sau mai multe astfel de
colectivități sau unul sau mai multe organisme de drept public. 
Articolul 3
Cerințe privind accesibilitatea
site-urilor web
1.     
Statele membre adoptă măsurile necesare
pentru a garanta accesibilitatea tuturor site‑urilor web în cauză 
(a)         
într-o manieră coerentă și
adecvată pentru perceperea, operarea și înțelegerea lor de
către utilizatori, inclusiv adaptabilitatea prezentării și
interacțiunii conținutului, furnizând, după caz, o
alternativă electronică accesibilă;
(b)         
într-o manieră care să faciliteze
interoperabilitatea cu diferiți agenți utilizator și tehnologii
de asistare la nivelul Uniunii și la nivel internațional. 
2.     
Statele membre pun în aplicare dispozițiile de
la alineatul (1) până cel târziu la 31 decembrie 2015.
3.     
Comisia este împuternicită să adopte acte
delegate în conformitate cu articolul 8, în vederea specificării mai
detaliate, dacă este cazul, a cerințelor privind accesibilitatea site‑urilor
web menționate la alineatul (1). 
Articolul 4
Prezumția de conformitate cu standardele
armonizate
1.     
Site-urile web în cauză care respectă
standardele armonizate sau părți ale acestora, ale căror
trimiteri au fost stabilite și publicate de Comisie în Jurnalul Oficial
al Uniunii Europene, în conformitate cu Regulamentul (UE) nr. 1025/2012,
sunt considerate a fi în conformitate cu cerințele privind accesibilitatea
site-urilor web vizate de standardele respective sau de părți ale
acestora, prevăzute la articolul 3.
Articolul 5
Prezumția de conformitate cu standardele
europene sau internaționale
1.     
Atât timp cât trimiterile la standardele armonizate
menționate la articolul 4 nu au fost încă publicate, site-urile web
în cauză care respectă standarde europene sau părți ale
acestora stabilite în conformitate cu alineatul (2) sunt considerate a fi în
conformitate cu cerințele privind accesibilitatea site-urilor web vizate
de standardele respective sau de părți ale acestora, prevăzute
la articolul 3.
2.     
Comisia este împuternicită să adopte acte
delegate în conformitate cu articolul 8, pentru a stabili standardele europene
sau părțile acestora menționate la alineatul (1).
3.     
Atât timp cât trimiterile la standardele europene
menționate la alineatul (1) nu au fost încă stabilite, site-urile web
în cauză care respectă părțile din standardul ISO/IEC
40500:2012 ce vizează Criteriile și cerințele de succes privind
conformitatea de nivel AA sunt considerate a fi în conformitate cu
cerințele privind accesibilitatea site-urilor web prevăzute la
articolul 3.
Articolul 6
Măsuri suplimentare 
1.     
Statele membre solicită site-urilor web în
cauză să furnizeze o declarație privind gradul lor de
accesibilitate, în special gradul de respectare a prezentei directive și
posibile informații suplimentare referitoare la gradul lor de
accesibilitate, care să vină în sprijinul utilizatorilor. 
2.     
Statele membre iau măsuri pentru a facilita
aplicarea cerințelor privind accesibilitatea site-urilor web, astfel cum
sunt definite la articolul 3, în cazul tuturor site-urilor web ale organismelor
din sectorul public, pe lângă cele în cauză, în special, în cazul
site-urilor web ale organismelor din sectorul public care intră sub
incidența legislației naționale existente sau a măsurilor
relevante privind accesibilitatea site-urilor web. 
3.     
Statele membre sprijină mecanismele adecvate
de consultare cu părțile interesate relevante privind accesibilitatea
site-urilor web și fac publice orice evoluții în cadrul politicii în
acest domeniu, precum și experiențele și constatările
rezultate în urma punerii în aplicare a conformității cu
cerințele privind accesibilitatea site-urilor web.
4.     
Statele membre cooperează la nivel de Uniune
cu părțile interesate din cadrul industriei și al
societății civile, prin intermediul Comisiei, cu scopul de a revizui,
în sensul raportării anuale menționate la articolul 7 alineatul (4),
evoluția pieței, progresele tehnologice și în materie de
accesibilitate online, precum și în vederea schimbului de cele mai bune
practici.
Articolul 7
Monitorizare și raportare
1.     
Statele membre monitorizează permanent
conformitatea site-urilor web cu cerințele privind accesibilitatea
site-urilor web cu ajutorul metodologiei prevăzute la alineatul (4). 
2.     
Statele membre raportează anual rezultatele
monitorizării desfășurate în conformitate cu alineatul (4),
inclusiv datele privind măsurătorile și, dacă este cazul,
lista site-urilor web, menționată la articolul 1 alineatul (3). 
3.     
Raportul vizează, de asemenea, acțiunile
desfășurate în conformitate cu articolul 6.
4.     
Prin intermediul actelor de punere în aplicare,
Comisia stabilește metodologia de monitorizare a conformității
site-urilor web în cauză cu cerințele privind accesibilitatea
site-urilor web prevăzute la articolul 3. Actele respective de punere în
aplicare se adoptă în conformitate cu procedura de examinare menționată
la articolul 9 alineatul (3). Metodologia va fi publicată în Jurnalul
Oficial al Uniunii Europene.
5.      Metodologia menționată la alineatul (4) include:
(a)         
periodicitatea monitorizării și a
eșantionării site-urilor web în cauză care fac obiectul
monitorizării; și
(b)         
la nivel de site web, descrierea modului în care
respectarea cerințelor privind accesibilitatea site-urilor web
menționate la articolul 3 urmează să fie demonstrată, cu
trimiteri directe – dacă este posibil – la descrierile relevante care
figurează în standardul armonizat sau, în absența acestuia, în
standardele europene sau internaționale menționate la articolele 4,
respectiv, 5.
6.     
Metodele de raportare ale statelor membre sunt
stabilite de Comisie prin intermediul actelor de punere în aplicare. Actele respective de punere în aplicare se adoptă
în conformitate cu procedura de consultare menționată la articolul 9
alineatul (2). 
Articolul 8
Exercitarea delegării
1.     
Competențele de a adopta actele delegate îi
sunt conferite Comisiei sub rezerva respectării condițiilor stabilite
în prezentul articol.
2.     
Competențele de a adopta actele delegate
menționate la articolele 3 și 5 sunt conferite pentru o perioadă
de timp nedeterminată începând cu data intrării în vigoare a
prezentei directive. 
3.     
Delegarea de competență
menționată la articolele 3 și 5 poate fi revocată în orice
moment de Parlamentul European sau de Consiliu. O decizie de revocare conduce
la încetarea delegării de competență specificate în decizia
respectivă. Aceasta produce efecte începând cu ziua următoare publicării
deciziei în Jurnalul Oficial al Uniunii Europene sau la o dată
ulterioară, indicată în decizie. Decizia nu aduce atingere
validității niciunui act delegat deja în vigoare.
4.     
Imediat ce adoptă un act delegat, Comisia îl
notifică simultan Parlamentului European și Consiliului.
5.     
Un act delegat adoptat în temeiul articolelor 3
și 5 intră în vigoare doar dacă Parlamentul European sau
Consiliul nu au formulat nicio obiecție în termen de două luni de la
notificarea actului către Parlamentul European și Consiliu sau
dacă, înainte de expirarea acestui termen, atât Parlamentul European, cât
și Consiliul au informat Comisia că nu au obiecții. Termenul se
prelungește cu două luni la inițiativa Parlamentului European
sau a Consiliului.
Articolul 9
Comitetul
1.     
Comisia este asistată de un comitet. Comitetul
respectiv este un comitet în sensul Regulamentului (UE) nr. 182/2011.
2.     
În cazul în care se face trimitere la prezentul
alineat, se aplică articolul 4 din Regulamentul (UE) nr. 182/2011.
3.     
În cazul în care se face trimitere la prezentul
alineat, se aplică articolul 5 din Regulamentul (UE) nr. 182/2011.
Articolul 10
Transpunere
1.     
Statele membre pun în aplicare actele cu putere de
lege și actele administrative necesare pentru a se conforma prezentei
directive înainte de 30 iunie 2014 cel târziu. Statele membre transmit de
îndată Comisiei textul acestor dispoziții. Atunci când statele membre
adoptă aceste dispoziții, ele conțin o trimitere la prezenta
directivă sau sunt însoțite de o asemenea trimitere la data
publicării lor oficiale. Statele membre stabilesc modalitatea de efectuare
a acestei trimiteri. 
2.     
Statele membre transmit Comisiei textul
principalelor dispoziții de drept intern pe care le adoptă în
domeniul reglementat de prezenta directivă.
Articolul 11
Revizuire
Comisia
revizuiește punerea în aplicare a prezentei directive în termen de trei
ani de la data intrării în vigoare a acesteia. 
Articolul 12
Intrare în vigoare
Prezenta
directivă intră în vigoare în a douăzecea zi de la data
publicării în Jurnalul Oficial al Uniunii Europene.
Articolul 13
Destinatari
Prezenta
directivă se adresează statelor membre în conformitate cu tratatele.
Adoptată la Bruxelles,
Pentru Parlamentul European,                     Pentru
Consiliu
Președintele                                                  Președintele
ANEXĂ 
Tipurile de site-uri web aparținând organismelor din sectorul public
[astfel
cum sunt menționate la articolul 1 alineatul (2)]
(1)                   
Impozite pe venit: declarație, decizie de
impunere
(2)                   
Servicii de căutare a unui loc de muncă
oferite de către birourile de ocupare a forței de muncă 
(3)                   
Prestații de asigurări sociale: ajutoare
de șomaj, alocații pentru copii, costuri medicale (rambursare sau
plată directă), burse pentru studenți 
(4)                   
Documente personale: pașaport sau permis de
conducere 
(5)                   
Înmatricularea autovehiculelor 
(6)                   
Cerere de solicitare a autorizației de
construcție 
(7)                   
Declarație la poliție, de exemplu, în caz
de furt 
(8)                   
Biblioteci publice, de exemplu, cataloage și
instrumente de căutare 
(9)                   
Solicitarea și furnizarea certificatelor de
naștere sau de căsătorie
(10)               
Înscriere în cadrul învățământului
superior sau la universități 
(11)               
Notificarea schimbării de
reședință
(12)               
Servicii de sănătate: consiliere
interactivă cu privire la disponibilitatea serviciilor, servicii online
pentru pacienți, programări la medic. 
[1]               În conformitate cu Convenția Națiunilor Unite
privind drepturile persoanelor cu handicap, persoanele cu handicap includ
persoanele cu incapacități fizice, mentale, intelectuale sau
senzoriale pe termen lung, care, în interacțiune cu diferite bariere, pot
împiedica participarea deplină și efectivă a acestora la
viața socială în condiții de egalitate cu ceilalți.
[2]               Piața dezvoltatorilor web se calculează ca
sumă a activităților cu profil economic, CAEN Rev. 2 clasele
J6201 – Activități de realizare a soft-ului la comandă și
J6312 – Activități ale portalurilor web. Sursă: Eurostat,
Statisticile anuale detaliate ale întreprinderilor privind serviciile (CAEN
Rev.2 H-N și S95), cod online de date sbs_na_1a_se_r2).
[3]               Sursă: http://www.w3.org/WAI/ 
[4]               http://www.iso.org/iso/iso_catalogue/catalogue_tc/catalogue_detail.htm?csnumber=58625
[5]               http://www.un.org/disabilities/default.asp?id=150

[6]               http://www.mandate376.eu/ 
[7]               http://ec.europa.eu/governance/impact/planned_ia/docs/2012_just_025_european_accessibiliy_act_en.pdf

[8]               Studiul (achiziționat în 2008 sub numele de SMART
2008/0066) a avut drept rezultat două rapoarte anuale corespunzătoare
anilor 2010 și 2011. (http://www.eaccessibility-monitoring.eu/researchResult.aspx)
[9]               SMART 2009/00-72: http://ec.europa.eu/digital-agenda/en/news/study-economic-assessment-and-evaluation-recommendations-improving-e-accessibility-services-and
[10]             http://ec.europa.eu/digital-agenda/en/news/consultation-workshop-web-accessibility-10-june-2008
[11]             http://eur-lex.europa.eu/LexUriServ/LexUriServ.do?uri=COM:2008:0804:FIN:EN:PDF

[12]             Accesibilitatea site-urilor web în țările
europene: „gradul de respectare a celor mai recente specificații
internaționale în materie de accesibilitate, în special WCAG 2.0 și
abordările sau planurile de punere în aplicare a specificațiilor
respective” (SMART 2008/0068). http://ec.europa.eu/digital-agenda/en/news/study-report-web-accessibility-european-countries-level-compliance-latest-international
[13]             Studiul de referință 2006-2008 – „Măsurarea
progreselor înregistrate în domeniul e-accesibilității în Europa”
(MEAC-1)”. A se vedea     Empirica, WRC, RNIB, RNID, eWORX (2007), http://ec.europa.eu/digital-agenda/en/news/assessment-status-eaccessibility-europe.         
[14]             http://ec.europa.eu/digital-agenda/en/news/groups-supporting-e-inclusion-agenda
[15]             Asociația europeană a industriei tehnologiei
informației și comunicațiilor.
[16]             http://ec.europa.eu/digital-agenda/en/news/egovernment-indicators-benchmarking-eeurope
[17]             JO C 110/26, 9.5.2006 / [COM(2005) 425 final].
[18]             JO C 009, 11.1.2012, p. 0065 - 0070.
[19]             COM (2010) 743 final – nepublicată în Jurnalul
Oficial.
[20]             COM(2010) 245 final/2.
[21]             JO L 412, 30.12.2006, p. 1-43.
[22]             JO L 310, 9.11.2006, p. 15-40. 
[23]             COM(2010) 636 final – nepublicată în Jurnalul
Oficial.
[24]             JO L 210, 31.7.2006, p.25.
[25]             http://ec.europa.eu/digital-agenda/en/news/egovernment-indicators-benchmarking-eeurope
[26]             http://www.mandate376.eu/ 
[27]             http://www.consilium.europa.eu/uedocs/cms_data/docs/pressdata/en/trans/107014.pdf